CELEX: C2005/257/09
Language: da
Date: 2005-10-15 00:00:00
Title: Sag C-319/05: Sag anlagt den 19. august 2005 af Kommissionen for De Europæiske Fællesskaber mod Forbundsrepublikken Tyskland

15.10.2005   
            
            
               DA
            
            
               Den Europæiske Unions Tidende
            
            
               C 257/5
            
         Sag anlagt den 19. august 2005 af Kommissionen for De Europæiske Fællesskaber mod Forbundsrepublikken Tyskland
   (Sag C-319/05)
   (2005/C 257/09)
   Processprog: tysk
   Ved De Europæiske Fællesskabers Domstol er der den 19. august 2005 anlagt sag mod Forbundsrepublikken Tyskland af Kommissionen for De Europæiske Fællesskaber ved Bruno Stromsky og Bernhard Schima, som befuldmægtigede, og med valgt adresse i Luxembourg.
   Kommissionen for De Europæiske Fællesskaber har nedlagt følgende påstande:
   
               1.
            
            
               Forbundsrepublikken Tyskland har tilsidesat sine forpligtelser i medfør af artikel 28 EF og 30 EF, idet den kvalificerer et hvidløgsprodukt, der er fyldt på kapsler, som lægemiddel, selv om det efter sin betegnelse ikke er omfattet af definitionen af lægemidler.
            
         
               2.
            
            
               Forbundsrepublikken Tyskland betaler sagens omkostninger.
            
         Søgsmålsgrunde og væsentligste argumenter:
   Kommissionen har med sit søgsmål anfægtet de tyske myndigheders kvalifikation af et hvidløgsprodukt som lægemiddel.
   Produktet er efter Kommissionens mening ikke et lægemiddel. Hvidløg er en vidt udbredt fødevare. Handelen med hvidløg er ikke begrænset af hensyn til beskyttelse af sundheden. Produktet er ikke noget lægemiddel efter sin betegnelse, fordi det ikke bliver betegnet eller anbefalet som et middel til helbredelse eller forebyggelse af sygdomme og således heller ikke bliver fremstillet som lægemiddel.
   Produktet er heller ikke et lægemiddel efter sin funktion. Hvidløgs let forbyggende virkning på arteriosklerose giver ikke produktet et lægemiddels egenskaber. Denne virkning opnås nemlig først ved indtagelse af fødevaren hvidløg under forskellige former. For det andet kan også andre fødevarer, som eksempelvis forskellige fiskearter, også forebygge arteriosklerose. For det tredje reducerer forskellige helt almindelige fødevarer risikoen for forskellige sygdomme (tomater, broccoli, kakao...). Disse sundhedsfremmende virkninger kan efter Kommissionens opfattelse ikke føre til, at sådanne fødevarer kvalificeres som lægemidler.
   De risici, som indtagelse af hvidløg kan medføre i bestemte situationer, begrunder under alle omstændigheder ikke, at det omtvistede produkt kvalificeres som lægemiddel. Disse risici kan nemlig modvirkes med mindre indgribende midler.
   Det omtvistede produkt er således ikke et lægemiddel i fællesskabsrettens forstand. Den omstændighed, at produktet alligevel kvalificeres som lægemiddel i Tyskland indebærer en hindring for de frie varebevægelser. Denne hindring kan ikke begrundes i hensynet til beskyttelsen af den offentlige sundhed.